ปศุสัตว์ OK เนื้อสัตว์ปลอดโรค อาหารปลอดภัย ไร้ COVID-19
นายสัตวแพทย์สรวิศ ธานีโต อธิบดีกรมปศุสัตว์ กล่าวว่า กรมปศุสัตว์ให้ความสำคัญในการกำกับดูแลการผลิตสินค้าปศุสัตว์เพื่อความปลอดภัยด้านอาหาร ตั้งแต่การเลี้ยงที่ได้มาตรฐานการเชือดชำแหละที่ถูกสุขลักษณะและสุขอนามัยและเพื่อสร้างโอกาสให้ประชาชนคนไทยได้บริโภคสินค้าปศุสัตว์ที่ได้มาตรฐานการผลิต รวมถึงสนับสนุนเกษตรกร ผู้ประกอบการที่มีกระบวนการผลิตได้มาตรฐาน โครงการปศุสัตว์ OK จึงได้เริ่มดำเนินการขึ้นในปี 2558 ปัจจุบันได้ดำเนินการมาเป็นระยะเวลา 6 ปี มีสถานที่จำหน่ายสินค้าปศุสัตว์ที่เข้าร่วมโครงการมากกว่า 7,400 แห่ง ได้แก่ ผู้ประกอบการ Modern trade ร้านจำหน่ายทั่วไปและตลาดสด ครอบคลุมสินค้าประเภท เนื้อโค เนื้อสุกร เนื้อไก่ เนื้อเป็ด ไข่ไก่ ไข่เป็ด รวมถึงได้สั่งการให้เจ้าหน้าที่เข้มงวดในการกำกับ ดูแลและตรวจสอบมาตรฐานและความปลอดภัยในกระบวนการผลิตสินค้าปศุสัตว์เป็นกรณีพิเศษ โดยเฉพาะเนื้อสัตว์ที่ผลิตจากโรงฆ่าสัตว์ในพื้นที่เสี่ยงของการระบาด เนื่องจากเป็นกิจการที่ต้องใช้แรงงานคนจำนวนมาก หากพบว่ามีการระบาดของ COVID-19 ในโรงฆ่าสัตว์จะถูกสั่งให้หยุดดำเนินการทันที นอกจากนี้ กรมปศุสัตว์จะทำการสุ่มเก็บตัวอย่าง เนื้อสัตว์จากโรงฆ่าสัตว์ และ Swab เครื่องมือที่ใช้ในการเชือดชำแหละเนื้อสัตว์เพื่อตรวจหาเชื้อ COVID-19 จนกว่าจะไม่พบเชื้อ จึงจะอนุญาตให้ดำเนินการเชือดชำแหละเนื้อสัตว์ต่อได้นอกจากนี้ กรมปศุสัตว์ขอให้ผู้บริโภครับประทานอาหารที่ปรุงสุก เพื่อป้องกันการปนเปื้อนเชื้อแบคทีเรีย อื่นๆ และล้างมือให้สะอาดทุกครั้งหลังสัมผัสวัตถุดิบต่างๆ ที่จะนำมาปรุงเป็นอาหาร และที่สำคัญขอให้ผู้ประโภคและผู้ประกอบการร้านอาหารควรเลือกซื้อเนื้อสัตว์จากสถานที่จำหน่ายเนื้อสัตว์ที่กรมปศุสัตว์รับรอง โดยให้สังเกตตราสัญลักษณ์ “ปศุสัตว์OK” ณ สถานที่จำหน่าย เนื่องจากหากมีปัญหาสามารถตรวจสอบหาแหล่งที่มาได้